text: Прэзентацыя „Кніжнай спадчыны Францыска Скарыны” адбылася ў Каралеўскай бібліятэцы Бельгіі, дзе прайшло мерапрыемства, прысвечанае 500-годдзю беларускага кнігадрукавання.
  Дырэктар Нацыянальнай бібліятэкі Раман Матульскі правёў прэзентацыю і перадаў у дар факсімільнае выданне „Кніжная спадчына Францыска Скарыны” Каралеўскай бібліятэцы. Ён расказаў аб рэалізацыі міжнароднага выдавецкага праекта, які ажыццяўляўся НББ і Банкам БелВЭБ на працягу пяці гадоў.
  Унікальнае факсіміле змяшчае электронныя копіі кніг вядомага гуманіста Францыска Скарыны, надрукаваных ім у Празе і Вільні. Шматтомнае выданне прадстаўляе сусветнай грамадскасці каштоўны пласт беларускай гісторыі і прэзентуе Беларусь як краіну з багатай самабытнай культурай.
  Дырэктар Каралеўскай бібліятэкі Бельгіі Сара Ламенс выказала ўдзячнасць за такі значны дар, запэўніла беларускі бок у яго захаванасці і папулярызацыі, а таксама выказала пажаданне аб далейшым узаемадзеянні.
  У мерапрыемстве прынялі ўдзел Надзвычайны і Паўнамоцны Пасол Беларусі ў Каралеўстве Бельгія Аляксандр Міхневіч, першы сакратар пасольства Кірыл Грушэўскі, супрацоўнікі Каралеўскай бібліятэкі Бельгіі, вучоныя, пісьменнікі і выдаўцы дзвюх краін.
  На заканчэнне сустрэчы адбылася аглядная экскурсія па будынку Каралеўскай бібліятэкі, у час якой кіраўнікі ўстаноў абмяняліся думкамі аб перспектыўных напрамках супрацоўніцтва, падзяліліся вопытам у сферы бібліятэчнай справы. Госці азнаёміліся з памяшканнямі, выставамі, сховішчам і рэдкімі выданнямі бібліятэкі.
  Экс-кіраўнік Каталоніі Карлес Пучдэмон дапусціў, што пры пэўных абставінах ад незалежнасці рэгіёна ад цэнтральных уладаў у Мадрыдзе можна адмовіцца. Пра гэта ён заявіў у інтэрв’ю, якое было апублікавана ў панядзелак увечары ў нямецкай газеце Die Welt.
  „Я быў гатовы і застаюся гатовы да таго, каб прызнаць і іншы від адносін з Іспаніяй”, – сказаў ён, адказваючы на ​​пытанне, ці ёсць альтэрнатыва патрабаванням аб незалежнасці. Паводле яго слоў, альтэрнатыўнае развіццё падзей „абсалютна магчыма”. „Я заўсёды выступаю за адзінства. Аднак прычына ўсяго крыецца ў ануляванні статусу аўтаноміі ад 2010 года, які быў узгоднены парламентамі Іспаніі і Каталоніі”, – заявіў ён.
  Пучдэмон сышоў ад адказу на пытанне, ці будзе ён удзельнічаць у выбарах у Каталоніі 21 снежня, якія былі прызначаныя іспанскімі ўладамі. „Я стану кандыдатам толькі ў тым выпадку, калі ў нашых шэрагах будзе моцная кааліцыя, і толькі з той мэтай, каб блакаваць прымяненне 155-га артыкулу канстытуцыі, а таксама нівеліраваць нанесеную іспанскай дзяржавай шкоду”, – адзначыў экс-кіраўнік каталонскіх уладаў.
  27 кастрычніка парламент Каталоніі па выніках рэферэндуму зацвердзіў рэзалюцыю аб абвяшчэнні незалежнай рэспублікі, гэты дакумент 8 лістапада прызнаны несапраўдным Канстытуцыйным судом краіны. Пучдэмон цяпер знаходзіцца ў Бельгіі, Іспанія патрабуе яго дэпартацыі.